Regionsudvalgets udtalelse af 4. april 2001 om Meddelelse fra Kommissionen til Europa-Parlamentet og Rådet om "Støtte fra Kommissionen til den nukleare sikkerhed i De Nye Uafhængige Stater og de central- og østeuropæiske lande"

(2001/C 253/05)

REGIONSUDVALGET har -

under henvisning til meddelelse fra Kommissionen til Europa-Parlamentet og Rådet om "Støtte fra Kommissionen til den nukleare sikkerhed i De Nye Uafhængige Stater og de central- og østeuropæiske lande" (KOM(2000) 493 endelig),

under henvisning til Revisionsrettens særberetning nr. 25/98 om Den Europæiske Unions aktioner på området nuklear sikkerhed i Central- og Østeuropa (CØEL) og i de nye uafhængige stater (NUS) (perioden 1990-1997) med Kommissionens svar(1),

under henvisning til sluterklæringen fra den europæiske konference om nuklear sikkerhed og lokalt og regionalt demokrati, som blev afholdt i Göteborg den 24.-26. juni 1997,

under henvisning til præsidiets beslutning af 13. juni 2000 om i overensstemmelse med EF-traktatens artikel 265, stk. 5, at udarbejde en udtalelse om "Meddelelse fra Kommissionen til Europa-Parlamentet og Rådet om 'Støtte fra Kommissionen til den nukleare sikkerhed i De Nye Uafhængige Stater og de central- og østeuropæiske lande'" og henvise det forberedende arbejde til Underudvalg 4 "Fysisk Planlægning, Bypolitik, Energi, Miljø",

under henvisning til Regionsudvalgets resolution om nuklear sikkerhed og lokalt og regionalt demokrati (CdR 423/97 fin)(2),

under henvisning til Regionsudvalgets udtalelse "Mod en bæredygtig udvikling" (Det 5. miljøhandlingsprogram) (CdR 12/2000 fin)(3),

under henvisning til Regionsudvalgets udtalelse om fremme af elektricitet fra vedvarende energikilder inden for det indre marked for elektricitet (CdR 191/2000 fin)(4),

under henvisning til Underudvalg 4's forslag til Regionsudvalgets udtalelse (CdR 7/2001 rev.), som blev vedtaget den 9. februar 2001 med Günther Pumberger (A, PPE) som ordfører -

på den 38. plenarforsamling den 4.-5. april 2001 (mødet den 4. april) enstemmigt vedtaget følgende udtalelse.

Regionsudvalgets synspunkter og anbefalinger

Regionsudvalget

1. støtter principielt Kommissionens aktiviteter og går ind for, at der ydes økonomisk støtte til de central- og østeuropæiske lande (CØE-landene) og De Nye Uafhængige Stater (NUS-landene) med henblik på at forbedre den nukleare sikkerhed inden for rammerne af de eksisterende programmer, og anerkender den ihærdige indsats, Kommissionen hidtil har ydet på området;

2. mener som anført i resolutionen af 14. maj 1998 om nuklear sikkerhed og lokalt og regionalt demokrati, at en mulig miljøstråling giver anledning til legitime og alvorlige bekymringer for befolkningens sundhed i EU-landene, ansøgerlandene og De Nye Uafhængige Stater, som skal tages meget alvorligt og tvinger os til at handle omgående;

3. understreger udtrykkeligt, at miljø- og energianliggender ofte falder ind under de lokale og regionale myndigheders ansvarsområde - med undtagelse af nuklear sikkerhed, der er et statsanliggende - og direkte berører mange af de europæiske borgere (f.eks. inden for områder som sundhed, arbejdspladser, økonomiske konsekvenser) og derfor kan have store følger for dem;

4. anbefaler, at Kommissionen, på grundlag af de hidtidige erfaringer med afviklingen af økonomisk støtte i CØE- og NUS-landene, især i forbindelse med sidstnævnte lande koncentrerer sin indsats på finansiering af projekter i tilknytning til de problemområder, der indebærer den højeste potentielle risiko for menneske og miljø (nedlukning af Tjernobyl), og derfor prioriterer disse projekter højest;

5. mener, at EU på grund af de vanskelige rammebetingelser i modtagerlandene og det forhold, at omkostningerne stadig ikke dækkes af strømsalget, bør koncentrere sin indsats på de miljøfarlige projekter inden for rammerne af PHARE- og TACIS-programmerne og i større udstrækning også bør anvende andre finansieringsinstrumenter i forbindelse med nedlukningsprogrammer, forbedring af sikkerheden og bortskaffelse samt udvikling af alternative energistrategier;

6. er fortsat af den faste overbevisning, at der er et presserende behov for at styrke de demokratiske procedurer i forbindelse med planlægning, anlæggelse og drift af nukleare anlæg, så alle berørte samfundsgrupper (på lokalt, regionalt, nationalt og internationalt plan) kan inddrages i overensstemmelse med kravene om gennemsigtighed, aktiv inddragelse af borgerne og vurdering af sådanne anlægs miljømæssige og økonomiske konsekvenser;

7. bifalder bestræbelserne på at sikre en løbende politisk dialog med repræsentanter for de berørte lande og kræver, at de regionale og lokale myndigheder inddrages i denne proces;

8. foreslår, at der i højere grad satses på videreuddannelse og overførsel af knowhow til de berørte lande; indsatsen kan kun fremskyndes, hvis de personer, der er involveret i projekter til forbedring af kernekraftværkers sikkerhed, er overbevist om projekternes rigtighed;

9. gør udtrykkeligt opmærksom på, at det også i CØE- og NUS-landene er nødvendigt at fremme anvendelsen af alternative energikilder, især på baggrund af evalueringen af det femte miljøhandlingsprogram, det foreslåede direktiv om fremme af elektricitet fra vedvarende energikilder inden for det indre marked for elektricitet og grønbogen "På vej mod en europæisk strategi for energiforsyningssikkerhed";

10. konstaterer med beklagelse, at der trods mange anstrengelser i atomenergisektoren fortsat lægges alt for lidt vægt på at udvikle alternative energistrategier i CØE- og NUS-landene, hvilket ikke mindst kommer til udtryk i den markante skævhed i tildelingen af midler til henholdsvis kernekraftindustrien og andre energikilder inden for rammerne af tiltag som PHARE, TACIS, EURATOM-lån, SYNERGY, SURE og det flerårige rammeprogram for aktioner inden for energisektoren (1998-2002);

11. foreslår derfor, at der især i forbindelse med Central- og Østeuropa lægges stor vægt på EU's strategi for sikker energiforsyning, på opfyldelse af EU's mål om at fordoble de alternative energikilders andel af den samlede energibalance og forøge deres andel af strømproduktionen med 22 % for således at bidrage til EU's overordnede mål om en forhøjelse fra de nuværende 6 % til 12 % inden 2010, at der samtidig lægges vægt på at udvikle og gennemføre alternative energikildestrategier (vedvarende energikilder) og energibesparelser, og at der afsættes betydeligt flere økonomiske midler til dette formål;

12. konstaterer med beklagelse, at der trods årtiers bestræbelser endnu lægges alt for lidt vægt på nuklear sikkerhed, hvilket ikke mindst kommer til udtryk i de økonomiske midler og menneskelige ressourcer, der stilles til rådighed;

13. anbefaler, at Kommissionen - eftersom der er for få budgetmidler til rådighed til projekter inden for nuklear sikkerhed i forhold til behovet, og ansøgerlandene selv råder over begrænsede budgetmidler - for det første fastlægger prioriteter for anvendelsen af sine midler og for det andet med støtte fra Europa-Parlamentet og Rådet afsætter betydeligt flere midler til formålet;

14. beklager, at den faktiske gennemførelse og virkningen af EU's finansielle støttetiltag til forbedring af den nukleare sikkerhed fortsat ikke lever op til Rådets og Kommissionens politiske målsætninger, især set i relation til CØE-landenes tiltrædelsesforberedelser, til trods for, at Rådet i de senere år har vedtaget utallige konklusioner om betydningen af nuklear sikkerhed;

15. noterer med beklagelse, at der i Kommissionens meddelelse er lagt alt for lidt vægt på det kritiske spørgsmål om forbedring af den nukleare sikkerhed i ansøgerlandene;

16. henstiller derfor indtrængende, at Kommissionen også i forbindelse med de løbende tiltrædelsesforhandlinger med ansøgerlandene yder en større indsats for at opnå den teknisk set bedst mulige sikkerhed i ansøgerlandenes kernekraftværker (vel at mærke før deres indtræden i EU); så længe selv reaktorer, der ikke kan moderniseres, er i brug, må driftsherrerne forpligte sig til at sikre et højt niveau af driftssikkerhed;

17. erindrer om, at man også må arbejde intenst med spørgsmålet om bortskaffelse af radioaktivt materiale og om placering af opbevarings- og slutdeponeringssteder samt oparbejdningsanlæg, ikke kun i EU-landene, men - især set i et sikkerhedsperspektiv - også i CØE- og NUS-landene; Regionsudvalget vil følge udviklingen nøje; i den forbindelse bør der presses på for at sikre, at alle kontraherende stater hurtigt ratificerer konventionen af 5. september 1997 om sikker behandling af brugt brændsel og radioaktivt affald;

18. kræver, at Kommissionen under overholdelse af reglerne for indgåelse af kontrakter sikrer den fornødne gennemsigtighed i forbindelse med udbud, kontraktindgåelse, tilbudsvurdering osv., også inden for rammerne af samarbejdet med tredjelande;

19. erkender, at det på grund af specifikke omstændigheder og særlige krav i kernekraftsektoren er nødvendigt at tilpasse kontraktindgåelse, udbud og procedurer til sektorens karakteristika. Samtidig gør Regionsudvalget udtrykkeligt opmærksom på, at der af samme grund er behov for en streng (finans)kontrol (både forudgående, undervejs og efterfølgende) for at sikre, at midlerne anvendes i overensstemmelse med reglerne;

20. henstiller, at Kommissionen kræver bevis for, at indgåede forpligtelser overholdes, især i modtagerlandene, så konventionernes gennemførelse er sikret.

Bruxelles, den 4. april 2001.

Jos Chabert

Formand for

Regionsudvalget

(1) EFT C 35 af 9.2.1999, s. 1.

(2) EFT C 251 af 10.8.1998, s. 34.

(3) EFT C 317 af 6.11.2000, s. 1.

(4) EFT C 22 af 24.1.2001, s. 27.